Иж-Бубый мәдрәсәсендә хатын-кыз мәсьәләсен хәл итү үзенчәлекләре

**Тезис**

Без яшәгән чорны гаять катлаулы дәвер дип атарга мөмкин. Бөтен дөнья масштабында бара торган глобальләшү, интегральләшү процессы, тормышыбызның төрле – сәясәт, икътисад, аеруча мәгариф өлкәсендәге реформалар тормышта үз урыныңны табу өчен билгеле бер кыенлыклар тудыра. Әнә шундый эзләнү дәверендә үткәндәге уңай тәҗрибәне өйрәнү актуаль яңгыраш ала.

Шуны истә тотып, әлеге эштә без Иж-Бубый мәдрәсәсе мисалында инкыйлабка кадәрге татар мәдрәсәләрендә хатын-кыз проблемасын хәл итүне комплекслы өйрәнүне максат итеп билгеләдек.

Әлеге максатка ирешү барышында түбәндәге бурычлар үтәлде:Иж-Бубый мәдрәсәсендә кызларны укыту мәсьәләсенең куелышын өйрәнү; Мөхлисә Бубый язмалары мисалында мәдрәсә мөгаллимнәренең хатын-кызның җәмгыятьтәге, гаиләдәге ролен билгеләвен ачыклау; XIX йөзнең икенче яртысы – ХХ йөз башында яшәгән күренекле шәхесләрнең хатын-кыз проблемасына карашын билгеләп үтү.

Фәнни эшнең беренче бүлеге “Иж-Бубый мәдрәсәсенең мөселман хатын-кызларын мәгърифәтле итүдәге роле” дип исемләнде.

Милли мәгариф үсешенә зур өлеш керткән мәдрәсәләрнең берсе – Габдулла, Гобәйдулла, Мөхлисә Бубыйларның тырышлыгы нәтиҗәсендә чәчәк ату чорын кичергән, гади бер татар авылында Европа дәрәҗәсендәге белем бирү учагы булып торган феноменаль уку йорты – Иж-Бубый мәдрәсәсе.

XIX йөзнең икенче яртысында кызларга белем бирү башлангыч мәктәптә укытуны гына күзаллый.

Хатын-кызны урта һәм югары сыйныфларда укыту тәҗрибәсен исә Мөхлисә Бубый булдыра. Ул дин гыйлемен генә түгел, язу, логика, география, хисап, биология кебек дөньяви фәннәрне укытуны, кул эшенә өйрәтүне, әхлак тәрбиясе дәресләрен бирүне дә максат итеп куя. Мөгаллимәнең тырышлыгы куанычлы нәтиҗәләр дә бирә: монда укыган Хөршидә Назирова, Зәйтүнә Назирова Татарстан үзәк башкарма комитетында, Мәрьям Зәйнуллина Партия өлкә комитетының хатын-кызлар бүлегендә эшлиләр. Гарәп теле белгече, педагог, һәвәскәр археограф, үзлектән борынгы кулъязмаларны эзләгән, өйрәнгән, аларны популярлаштыру белән шөгыльләнгән Зәйнәп Максудова, РСФСР мәктәпләренең атказанган укытучысы Сара ханым Габбасия, татар басма язуы өчен күп хезмәтләр күрсәткән, дәреслекләр язып калдырган Мөхәммәд Идрисинең кызы – Рабига Идриси – шулай ук Бубый мәдрәсәсе шәкертләре.

Мөхлисә Бубыйның хатын-кызның җәмгыятьтәге, гаиләдәге роле турындагы нәсыйхәтләре, язмалары да аның педагогик мирасының бер өлешен тәшкил итә.

Боларда ул хатын-кызның сабыр, тырыш, иренең хезмәтен кадерләүче нәфис зат, гаилә эчендә туган телдә сөйләшүне тәэмин итүче мәгърифәтле шәхес буларак күрүен тасвирлый.

Мөгаллимәнең әлеге фикерләре шул чорның атаклы шәхесләре – М.Акъегет, З.Бигиев, Р.Фәхретдинов идеяләре белән туры килә. Шиксез: Мөхлисә Бубыйның педагогик эшчәнлеген, ул язып калдырган педагогик хезмәтләрне туплау, фәнни өйрәнү хәзерге педагогика өчен дә файдалы.